
Convocatòria de subvenció, en règim de concurrència competitiva, per a la Campanya de Teatre Amateur 2027
Objecte i finalitat
Subvenció en règim de concurrència competitiva per al projecte Campanya de Teatre Amateur de la Diputació de Girona, executat des del Servei Casa de Cultura, adreçada als grups de teatre amateur de les comarques gironines, d’acord amb les bases específiques reguladores aprovades pel Ple de la Diputació de Girona a data 19 de maig de 2026.
Beneficiaris
D’acord amb el punt 3 de les bases reguladores de la subvenció per a la Campanya de Teatre Amateur, poden participar els grups de teatre amateur legalment constituïts i amb domicili fiscal a les Comarques Gironines.
Criteris de valoració
Les propostes es seleccionaran a partir dels projectes rebuts i seran avaluades per una metodologia i jurat, detallat al punt 9 de les bases, que avaluarà les obres de forma global tenint en compte els diversos aspectes de la representació: Interpretació, escenografia, vestuari, dramatúrgia, il·luminació, etc.  Les obres es puntuaran en una escala de zero a quinze punts sense repetir puntuació.
Hi haurà un màxim de quinze obres seleccionades i seran les que obtinguin la major puntuació. En cas d’haver-hi un empat entre un nombre de companyies superior a les màximes permeses per cada categoria, el jurat haurà de reconsiderar les puntuacions de totes les companyies fins aconseguir un desempat. 
La selecció es distribuirà en tres categories d’acord amb la puntuació obtinguda:
Primera categoria: les tres companyies amb més puntuació. 
Segona categoria: les tres companyies següents segons la puntuació obtinguda.
Tercera categoria: les altres companyies seleccionades fins al màxim establert en aquesta convocatòria.


Dotació econòmica i determinació de l’aplicació pressupostària
L’import estimat destinat a la convocatòria és de 34.500€, condicionada a l’existència de crèdit adequat i suficient amb l’aprovació definitiva. Les aplicacions pressupostàries a què es carrega el crèdit pressupostari i els imports són els que es detallen a continuació.
Anualitat: 2027
Aplicació pressupostària: 305/33405/4810400
Títol: Subvenció para a la programació de la Campanya de Teatre Amateur 2027
Import: 34.500€
La quantia de cada subvenció va vinculada a la categoria assignada segons la puntuació obtinguda pel jurat. S’avaluarà cada sol·licitud d’acord amb els criteris establerts i atenent la qualificació aconseguida, el pressupost presentat i la dotació pressupostària establerta en la convocatòria, es determinarà l’import de la subvenció a atorgar, així com el percentatge que representa sobre el pressupost de l’activitat o projecte.
La Diputació de Girona contribuirà al finançament de les representacions de les obres seleccionades mitjançant una aportació econòmica de 500€ per actuació.
El nombre màxim d’actuacions subvencionables per categoria serà el següent:
· Primera categoria: fins a sis actuacions.
· Segona categoria: fins a cinc actuacions.
· Tercera categoria: fins a quatre actuacions.
Les companyies podran negociar amb les entitats o institucions programadores millores del caixet. En qualsevol cas, l’entitat o institució acollidora haurà de garantir a la companyia una compensació mínima de 250 € en concepte de dietes, desplaçaments o costos de producció inherents a la funció.
Termini de presentació de sol·licituds
El termini de presentació va des del dia 24 d’agost al 14 de setembre de 2026 inclosos.
Cal formular les sol·licituds mitjançant el model disponible al web de la Casa de Cultura de Girona, acompanyat de la documentació que preveu l’article 5 de les bases reguladores.
Àmbit temporal de les accions subvencionables
Se subvencionaran les actuacions realitzades a partir de l’1 de novembre de 2026 i fins al 31 d’octubre de 2027.
Termini per justificar les subvencions
Els beneficiaris hauran de presentar la justificació de les despeses un cop finalitzada l’actuació subvencionada dins el període de justificació. Aquest període per justificar les despeses que són objecte de subvenció en aquesta convocatòria s’inicia el 2 de gener de 2027 i finalitza el 31 d’octubre de 2027.
Termini de resolució i notificació 
Termini de resolució
El termini per resoldre la convocatòria és el que determinen les bases. Una vegada transcorregut el termini sense que s’hagi adoptat una resolució, els sol·licitants podran entendre desestimades les seves sol·licituds per silenci administratiu.
Termini de notificació
La resolució es notificarà de manera individualitzada a tots els beneficiaris, tal com preveu l’article 41.1 de la Llei 39/2015, d’1 d’octubre, de procediment administratiu comú de les administracions públiques, i també als peticionaris la sol·licitud dels quals s’hagi desestimat.
Règim de recursos
La resolució de la convocatòria posa fi a la via administrativa. Contra aquesta resolució escau interposar recurs contenciós administratiu davant del Jutjat Contenciós Administratiu de Girona, en el termini de 2 mesos a comptar del dia següent al de la notificació. Alternativament, i de forma potestativa, s’hi pot interposar recurs de reposició davant de la Junta de Govern de la Diputació de Girona, en el termini d’1 mes a comptar del dia següent al de la notificació.
Publicitat
Aquesta convocatòria es publicarà al tauler electrònic de la Diputació de Girona, al lloc web i, d’acord amb el que preveu l’article 17.3 b de la Llei 38/2003, general de subvencions, se’n publicarà l’extracte al BOPG.

